Á̱lyiat nani nia yet á̱si̱ nang Yoona ku tak kpa̱sai di̱n jen nang a̱cha̱chet A̱yahudawa Urusha̱lima ba ku nta̱m a̱yaapris ba mbeang A̱li̱viyawa ba,
nyia̱ ba̱ lyip Yoona,
“Nwan wa yet a̱nyan?”
Yoona si̱ ta̱n lyip mba hu bah.
A̱ si̱ tyai mba a̱tsatsak a̱lyiat wu kpa̱sai nyia̱,
“Nung gwa ngyet Kristi wu bah!”
A̱jawa ba̱ si̱ bu lyip gu nyia̱,
“Nwan wa yet Iliya a̱ta̱m a̱kwonu A̱gwaza wu a?”
Yoona si̱ nwuak ba shim nyia̱,
“Kaai,
nung gwa bah.”
Ba̱ si̱ bu lyip gu,
nyia̱ “Nwan wa yet a̱ta̱m a̱kwonu A̱gwaza wu nang á̱ nyia̱ a̱ na ta̱m ndyo a̱ni a?”
A̱ si̱ nyia̱ ma̱ng a̱mba,
“Kaai.”
Ba̱ si̱ bu nyia̱,
“Tak zi̱t tangka̱i a̱tyu nang a yet a̱ni!
Mat ku yet zi̱t ta hwa zi̱ bwuok nat zi̱ tak ma̱ng á̱niet ba,
ba̱ ta̱m zi̱t a̱ni.
Nwan a yei a̱pyia̱ ang a̱nyan?”
Yoona si̱ nwuak ba shim ma̱nang Ishaya a̱ta̱m a̱kwonu A̱gwaza wu ku nhyia̱ a̱ni,
nyia̱,
“N gyet nwuat kya
ka̱ yei mi̱ chet mi̱ ntswa a̱yit a̱ni:
‘Nyi jhyi vak da̱nian A̱tyoli nzi̱t wu,
ku nat cha̱chaat gu ba̱ nkai!’ ”
A̱jawa A̱fa̱risawa a̱bya nang á̱ ku ta̱m ba a̱ja a̱ni,
ba̱ si̱ lyip Yoona nyia̱,
“Ka̱ nwan wa yet Kristi wu bah,
a̱wot a bu yet Iliya bah,
da̱ nwan a bu yet a̱ta̱m a̱kwonu A̱gwaza bah;
mi̱ yihwa mbyia̱ nang a nnyia̱ á̱niet ba ba̱ptisman ji?”
Yoona si̱ nwuak ba shim nyia̱,
“N nyia̱ nyin ba̱ptisman ji ma̱ng a̱sa̱khwot nia.
A̱wot a̱yin yong mami nyin da̱nang nyi lyen a̱ni bah.
A̱ chobai a̱ khwi nung lilyim.
A̱wot n maai mi̱ maai n byii̱k ywan á̱kwatak gu hu bah.”
Á̱ ku lyiat á̱lyiat nani ma̱ a̱keang Ba̱ta̱ni kya a̱ma̱nyi fam a̱tak a̱ghyui Urdun,
da̱ a̱vwuo ka nang Yoona nnyia̱ á̱niet ba ba̱ptisman ji a̱ni.
Da̱ a̱tsotson tat ka,
Yoona si̱ li Yesu gu chobai da̱ a̱vwuo nggu.
A̱jawa gu nyia̱,
“Di,
Fi̱ng A̱nfwuk nang A̱gwaza neap a̱ni!
Nggu wa na chi a̱ka̱tuk nyia̱ á̱niet wu mi̱ swanta hu.
A̱tyu wuni wa nang n ku ndyiat ma̱ng a̱nyin nang n ku nnyia̱,
‘A̱yin chobai,
a̱ khwi nung lilyim.
A̱wot a̱ swak nung ma̱ng shi hu ba̱t,
mat a̱ nshya̱ neet nang á̱ ka̱n byin nung bah.’
“N mi̱ nfi̱k a̱tyu nang gu yet a̱ni bah.
Ma̱ng a̱nia,
n bai n nyia̱ á̱niet ba̱ptisman ma̱ng a̱sa̱khwot,
da̱nian á̱ ka tyai nggu shansham da̱ a̱vwuo á̱niet Isi̱rela ba.”
A̱jawa Yoona si̱ tak kpa̱sai tazwa Yesu,
nyia̱,
“N ku ndi nang A̱za̱za̱rak Ntswa A̱gwaza chorop a̱ neet Ma A̱gwaza tswazwa a̱ chobai nang a̱bwa a̱ni,
a̱ si̱ ba̱ swan da̱ nggu.
Bi̱ri̱ng ma̱ng a̱nia,
n si̱ nfi̱k gu bah.
A̱wot A̱gwaza a̱ ku ta̱m nung n nyia̱ ba̱ptisman ji ma̱ng a̱sa̱khwot na a̱ni,
si̱ nyia̱ ma̱ng a̱nung a̱ni,
‘A̱tyu nang a li A̱za̱za̱rak Ntswa wu chorop a̱ chobai a̱ ba̱ swan da̱ nggu a̱ni;
nggu wa yet a̱tyu a̱ na nyia̱ á̱niet ba ba̱ptisman ji ma̱ng A̱za̱za̱rak Ntswa A̱gwaza wu a̱ni.’
N di a̱nia,
n tak nyin kpa̱sai nang nggu wa ngyet Nggwon A̱gwaza ka.”